Ligte later weer af(Argieffoto: Unsplash) Fase 2-beurtkrag sal Dinsdag weer tussen 17:00 en 22:00 ingestel word. Volgens Eskom is hy genoop om weer beurtkrag vir die aand in te stel omdat die kragnetwerk onder enorme druk is. Dit volg nadat beurtkrag Maandagmiddag op kort kennisgewing vir die aand ingestel is. Opwekkingseenhede by die Arnot-, Grootvlei- en Matla-kragstasie het Maandagaand onklaar geraak. Terselfdertyd is twee eenhede by die Kriel- en Grootvlei-kragstasie weer in diens geneem. ŉ Opwekkingseenheid by die Kusile- en Arnot-kragstasie sal na verwagting weer Dinsdagmiddag in diens gestel word. Volgens Eskom het die aanbreek van die winter veroorsaak dat daar ŉ groter vraag na elektrisiteit is, veral soggens en saans. Gevolglik sal die kragnetwerk dwarsdeur die winter onder druk wees. Die kragvoorsiener het tans 3 049 MW op beplande instandhouding, terwyl 15 762 MW nie beskikbaar is nie weens onbeplande kragonderbrekings.